Avarn Security

Avarn Security on turvallisuusalan konserni, joka toimii Norjassa, Ruotsissa, Tanskassa ja Suomessa. Konserni tarjoaa turvallisuuspalveluita asiakkaille eri puolilla Pohjoismaita, mutta yhtiön päätoiminnot sijaitsevat Norjassa, Ruotsissa ja Suomessa. Avarn Securityn pääkonttori sijaitsee Oslossa, Norjassa, ja konsernin toimitusjohtajana toimii Vidar Berg. 

Konsernin liikevaihto vuonna 2023 oli 9 687 miljoonaa ja vuonna 2020 se oli 8 446 miljoonaa. Yhtiöllä on noin 16 000 työntekijää eri puolilla Pohjoismaita.

Avarn Security -konsernin palveluvalikoimaan kuuluvat muun muassa seuraavat palvelut: turvallisuustekniikka, turvallisuuspalvelut, hälytysvalvontapalvelut, riskienhallintaratkaisut, rahankäsittely ja kuljetus.

 Historia 
Avarn Security perustettiin Ruotsissa vuonna 1964 nimellä ABAB. Alun perin Ruotsin valtion perustama yritys yksityistettiin vuonna 1995.

Avarn Securityn toiminta Suomessa alkoi kesäkuussa 2016, kun Sector Alarm Group osti ja yhdisti Turvatiimin ja G4S Suomen liiketoiminnan. Vuonna 2018 Avarn Security ja Prevent 360 Turvallisuuspalvelut sopivat yhdistymisestä.

Norjalainen turvallisuusyhtiö Nokas AS osti vuonna 2019 Avarn Securityn Suomen ja Ruotsin liiketoiminnan Sector Alarm Groupilta ja otti myös omaksi nimekseen Avarn Security. Avarn Securityn Suomen toimitusjohtajana toimii Niclas Sacklén.

 Omistusrakenne 
Yrityksen suurimmat osakkeenomistajat ovat Sanok Invest AS, Stiftelsen Fritt Ord ja WFW Invest AS. AS Skan-kontroll ja Nokas Cash Handling -yhtiöt ovat Avarn Securityn täysin omistamia tytäryhtiöitä. Lisäksi useita muita yhtiöitä, kuten Avarn Security Innlandet AS, on osittain Avarn Securityn omistuksessa.

 Liiketoiminta 

 Suomi 
Vuonna 2023 Avarn Security Suomessa toimi valtakunnallisesti 12 toimipaikan ja alihankkijaverkostonsa kautta, työllistäen noin 2 300 henkilöä. Yrityksen liikevaihto oli noin 113,2 miljoonaa euroa, mikä on laskenut edellisvuodesta verrattuna vuoden 2022 liikevaihtoon, joka oli 113,7 miljoonaa euroa​. 

 Yrityksen alkuperä ja fuusioitumiset 
Avarn Security Suomen historia juontaa juurensa eri yrityksiin, jotka ovat toimineet turvallisuusalalla Suomessa. Yksi keskeisistä Avarn Securityn edeltäjistä oli Nokas Security, norjalainen turvallisuusyritys, joka toimi Suomessa ja muissa Pohjoismaissa. Toinen merkittävä tekijä oli G4S Suomi, joka oli osa kansainvälistä G4S-konsernia, maailmanlaajuisesti suurta turvallisuusalan toimijaa. Tämä fuusio oli osa strategista päätöstä vahvistaa yrityksen asemaa Pohjoismaissa, ja sen seurauksena Avarn Security -brändi lanseerattiin myös Suomessa.

Suomessa Avarn Security täytti vuonna 2023 sata vuotta. Yritys rekisteröitiin kaupparekisteriin Suomessa ensimmäisen kerran 6.11.1923 nimellä Suomen Vartioimis- ja sulkemis Oy, kun 1920-luvulla oli levotonta ja tarve yksityisille turvallisuusalan palveluille oli syntynyt.

 Yrityskaupat ja brändin muutokset 
Vuonna 2019 Nokas ja G4S Pohjoismaiden liiketoiminnat yhdistyivät, kun norjalainen Nokas osti G4S Pohjoismaiden toiminnot. Tämän yrityskaupan jälkeen yritys päätti uudelleenbrändäytyä, ja uudeksi nimeksi valittiin Avarn Security vuonna 2020. Avarn-nimi tuli käyttöön kaikissa Pohjoismaissa, mukaan lukien Suomessa, mikä yhdisti useiden maiden turvallisuuspalvelut saman brändin alle.

 Nykyinen toiminta 
Avarn Security Suomi tarjoaa vartiointia, hälytyskeskuspalveluja, turvajärjestelmien suunnittelua ja asennusta sekä riskienhallintapalveluja. Yritys toimii eri toimialoilla, kuten julkishallinnossa, teollisuudessa, kaupan alalla ja tapahtumaturvallisuudessa. Rahankäsittelypalvelut kuuluivat palveluihin, mutta vuonna 2022 ne siirtyivät Nokas Finland -brändille. 

Yritys työllistää Suomessa noin 3 500 työntekijää ja asiakkaina ovat muun muassa Helsingin yliopisto, Terrafame, SSAB, Helsingin Musiikkitalo, HKL ja useat kauppakeskukset.

 Norja 
Avarn Security Norjan historia on osa laajempaa kehitystä, joka juontaa juurensa useisiin yritysjärjestelyihin ja kasvuun Pohjoismaiden turvallisuusalalla. Avarn Security Norja (aiemmin tunnettu nimellä Nokas) on yksi Norjan suurimmista turvallisuusyrityksistä.

 Perustaminen ja alkuvaiheet 
Avarn Securityn juuret ulottuvat vuoteen 1987, jolloin yritys perustettiin Norjassa nimellä Nokas (Norwegian Cash Handling Services). Alun perin yritys keskittyi erityisesti arvokuljetuspalveluihin, kuten käteisen rahan kuljetukseen ja käsittelyyn. Nokas alkoi kuitenkin nopeasti laajentaa toimintaansa myös muihin turvallisuuspalveluihin, kuten vartiointiin ja hälytysjärjestelmiin.

 Kasvustrategia ja yritysostot 
Nokas kasvoi nopeasti 1990- ja 2000-luvuilla erityisesti yritysostojen ja fuusioiden kautta. Se osti useita pienempiä turvallisuusyrityksiä Norjassa ja laajensi palveluvalikoimaansa. 2010-luvulla Nokas alkoi laajentua myös muihin Pohjoismaihin ja Eurooppaan. 

 Fuusio G4S Pohjoismaiden toimintojen kanssa 
Vuonna 2019 Nokas teki merkittävän yrityskaupan, jossa se osti kansainvälisen turvallisuusjätti G4S Pohjoismaiden toiminnot. Tämä yhdistyminen teki Nokasista yhden suurimmista turvallisuusyrityksistä Pohjoismaissa.

 Uudelleenbrändäys Avarn Securityksi 
Vuonna 2020 Nokas päätti uudelleenbrändäytyä ja vaihtoi nimensä Avarn Securityksi. Tämä uusi brändi otettiin käyttöön kaikissa Pohjoismaissa.

 Ruotsi 
Ruotsissa Avarn Security toimii 30 toimipaikalla ja työllistää noin 3 500 henkilöä. Sector Alarm Group osti G4S:n Ruotsin liiketoiminnan jo vuonna 2014, mutta yhtiö käynnisti toimintansa Avarn Securityn nimellä vasta keväällä 2016.

Vuonna 2019 norjalainen turvallisuusyhtiö Nokas AS osti Avarn Securityn Suomen ja Ruotsin liiketoiminnan Sector Alarm Groupilta ja otti myös omaksi nimekseen Avarn Security. Palveluihin kuuluvat hälytyskeskuspalvelut, turvallisuustekniikka, turvallisuuspalvelut ja riskienhallintapalvelut.

 Uutisia Suomessa 

 Avarn Security valittu TVO:n turvallisuuspalvelukumppaniksi 
Avarn Security on valittu TVO:n turvallisuuspalvelukumppaniksi. Uusi sopimus korostaa Avarnin vahvaa asemaa alalla sekä kykyä vastata vaativien asiakkaiden tarpeisiin kokonaisvaltaisilla ratkaisuilla.

 Avarn Security Groupin omistukseen
Avarn Security Group on ostanut Intera Partners Oy:ltä heidän omistamansa osuuden Avarn Security Oy:sta. Kaupan jälkeen Avarn Security Group omistaa 100% Avarn Security Oy:n osakkeista.

 Julkinen kritiikki 

 Väkivaltaisuus ja rikollinen toiminta 
Avarnilla on työskennellyt useita väkivaltarikoksesta tuomittuja. Työntekijöitä on saanut jatkaa töitään Avarnilla tuomioista huolimatta.

Yrityksen entiset työntekijät ovat kertoneet joidenkin vartijoiden käyttäneen väkivaltaa usein. Uhrit ovat valikoituneet satunnaisesti. Elokuussa 2023 nostettiin  syyte 15 Avarnin järjestyksenvalvojalle, joita epäillään pääasiassa pahoinpitelyrikoksista juna-asemilla ja niiden läheisyydessä Helsingissä ja Vantaalla. Osana syytteitä oikeudessa esiteltiin video, missä yhtiön järjestyksenvalvojat pahoinpitelivät puolustuskyvyttömän alaikäisen pojan läheisessä pusikossa. Poika huusi lyöntien aikana kivusta. Syyttäjän mukaan teko oli erityisen julma ottaen huomioon uhrin puolustuskyvyttömyys sekä väkivallan laatu ja määrä. Syyttäjä vaatii järjestyksenvalvojille vankeustuomiota ja todistusaineistona olivat mm. valvontakamera- ja bodycam-videot.

 Huumeisiin liittyvät rikosepäilyt 
Avarnin entisten työntekijöiden mukaan työntekijät säilyttivät ihmisiltä takavarikoimia huumeita "jekkuboksiksi" nimetyssä säilytysrasioissa ja kassakaapeissa. Jekkubokseissa oli laaja kirjo erilaisia huumausaineita ja laittomia lääkkeitä. Yrityksen tiloissa olevista huumeista ei pidetty kirjaa, eikä säilytystä valvottu.

Huumeita ei ole luovutettu poliisille välittömästi kiinnioton yhteydessä poliisin ohjeiden mukaisesti. Ylikomisario Jussi Huhtelan mukaan Avarnilla ei ole sopivia tiloja huumeiden säilyttämiseen, eikä oikeutta säilyttää niitä. Avarnin mukaan se on ohjeistanut järjestyksen valvojia luovuttamaan huumeet poliisille tai hävittämään ne asianmukaisesti. Huhtelan mukaan poliisi ei ole neuvonut järjestyksenvalvojia hävittämään huumeita ja takavarikoituja esineitä omatoimisesti.

Esitutkinnan yhteydessä pieniä määriä huumeita löydettiin yrityksen tiloista ja järjestyksenvalvojien kodeista. Yhtiön työntekijöitä epäillään huumausaineen käyttörikoksista.

Avarnin esihenkilö oli tietoinen huumeiden säilyttämisestä yrityksen tiloissa. Poliisi alkoi epäillä yrityksen työntekijöitä huumausainerikoksesta joulukuun 2022 pahoinpitelyiden yhteydessä tehdyn vangitsemisen myötä. 

 Laiton irtisanominen 
Lokakuussa 2024 Avarn Security tuomittiin maksamaan yli 41 000 euron korvaukset ikääntyneelle naistyöntekijälle, jonka se irtisanoi vuonna 2018 Helsinki-Vantaan lentoaseman turvatarkastuksesta. Avarn perusteli ratkaisuaan muun muassa työntekijän huolimattomuudella ja yksittäisillä 4–9 minuutin töistä myöhästymisillä. Sekä Helsingin käräjäoikeus että Helsingin hovioikeus pitivät näitä riittämättömänä syynä potkuille.

 Ruotsin Avarnin työntekijöiden yhteydet uusnatsi-aatteeseen 
Ruotsalaisen Dagens Etc. -lehden mukaan Avarn työllistää Ruotsissa useita uusnatseja. Yrityksen työntekijät ovat julkisesti esitelleet natsitatuointeja, Adolf Hitlerin Taisteluni-kirjaa sekä valkoista ylivaltaa kannattavaa musiikkia. Yrityksen työntekijät ovat lehden mukaan myös julkisesti haukkuneet maahanmuuttajia.

Yritys sai julkista kritiikkiä, kun se asetti äärioikeistolaisen vartijan suojelemaan henkilöä, jota uusnatsit uhkailivat.

 Lähteet 

 Aiheesta muualla 
 Sector Alarm 
 Sector Alarm 
 Avarn Security 
 Avarn Security 

Luokka:Norjalaiset yritykset
Luokka:Vartiointiliikkeet